
Käesolev Eesti Näitlejate Liidu MTÜ (edaspidi ENL) revisjoniaruanne on koostatud perioodi 01. jaanuar 2025 – 31. detsember 2025 kohta. Revisjonikomisjoni liikmeks nimetatud perioodi aruande koostamisel on ENL-i tegevliikmed Silver Kaljula ja Erki Laur. Lisaks kaasasime majandusaasta aruande jaoks MTÜ-dele spetsialiseerinud raamatupidaja Evelin Alasepa (A.E. Contabile OÜ). Aruanne on koostatud komisjoni liikmetele ligipääsetava teabe, finantsandmete ja teostatud vaatluse põhjal, lähtudes ENL-i üldkoosoleku otsustest, põhikirjast, arengukavast ja tegevuskavast, selgitustest ning revisjonikomisjoni liikmele ootuspärasest hoolsuskohustusest. 

Lisaks on palunud ENL sisulist tagasisidet oma igapäevatööle.

Komisjoni tööprotsessi kirjeldus asub aruande lõpuosas. 

Alustuseks tahame öelda, et Eesti Näitlejate Liidu nimelise MTÜ-ga ei ole võrreldes eelmise aastaga sisulises mõttes mitte midagi muutunud.

Ja see on väga hea uudis! ENL on endiselt 99% ulatuses ressursse jagav, näitlejate õigusi ja majanduslikke huve esindav organisatsioon.
Teisisõnu: valdav osa ENL-i tegevusest on otsese majandusliku mõjuga.
On tõenäoline, et ENL-i mõju näitlejate lepingutele ning  litsentsi- ja järeltasude rahaline maht võib lähiaastatel kasvada seitsmekohalise arvuni.

Muutunud ei ole ka see, et ENL on endiselt hästi juhitud organisatsioon, mis pingutab selle nimel, et arendada oma juhtimist, koolitada ennast ja saavutada oma eesmärke — meie kõigi ühiseid eesmärke. 21. sajandi 26. aastal ei ole ega saagi ENL olla seesama, mis ta oli viisteist, kolmkümmend või viiskümmend aastat tagasi.
Reaalsus meie ümber on kiires muutumises ja õnneks on koos sellega muutunud ka ENL. Kui kiirete muutustega kaasaminekut ei oleks, peaksime olema väga suures mures.

Kokkuvõtvalt: 
Meie hinnangul on ENL uues, järgmises kasvufaasis.
Kõige suurem väljakutse on mõtteviisi muutus. 
See, mis tõi meid tänaseks siia, ei pruugi meid siit homme edasi viia.
Suund, mis on võetud, on meie hinnangul endiselt õige.
See ei toimu üleöö, peab olema kannatlik. 

ENL ei ole ammu enam pelgalt üks eriala loomeliit, vaid organisatsioon, mis esindab eelkõige näitlejana töötavate inimeste tegelikke igapäevaseid vajadusi ja väga konkreetseid majanduslikke huve.

Mida see tähendab?

Täna on 100% ehk 594 liidu liiget vabakutselised juhul, kui nad teevad vabakutselise loogika alusel tööd filmis, televisioonis, raadios, projektiteatris või mujal.
Siis oleme me kõik ise oma õiguste ja tasude eest väljas. Liidu liikmetest on üle poolte reaalselt vabakutselised, kes ei saa kuskilt püsipalka ja peavad endale ise sissetuleku leidma. Nende osakaal suureneb iga aastaga.

Just seetõttu vajamegi me kõik ühtemoodi ENL-i tuge.
Revisjoni komisjoni ülesanne on olla pilk, millega iga liige saab vaadata ENL-i tööd, ning aidata seda pilti kommunikeerida nii liidule endale kui ka lihtliikmetele.

ARENGUKAVA + TEGEVUSKAVA = ENL

Meie esimene ülesanne on vaadata, kuidas juhatus ja tegevmeeskond täidavad ENL-i põhikirjalisi ülesandeid, arengukavas ja tegevusplaanis seatud eesmärke ning 2025. aasta üldkoosolekul lubatud ülesandeid.

ENL-i „põhiseadus” on Arengukava. See on dokument, kus on kirjas, kes me organisatsioonina oleme ja kuhu me tahame jõuda. 
Tegevuskava on plaan, kuidas me arengukavas sõnastatud eesmärke igapäevaselt ellu viime. See on kõige tähtsam juhtimis- ja strateegiadokument.

Küsimusele, kuidas juhatus, komisjonid ja tegevmeeskond neid ülesandeid tegevuskava järgi täidavad, on praegu keeruline üheselt vastata.
Probleem ei seisne selles, et tegevusi ei toimuks. Tegevusi toimub palju, tööd tehakse rohkelt. Probleem on selles, et tegevused, eesmärgid ja prioriteedid ei ole mõõdetava tulemusega seotud. Puuduvad mõõdikud.

Praegu on tegevuskavas korraga väga palju kõrge prioriteediga eesmärke ja nende staatus on märgitud üksnes sõnadega „töös”, „tehtud” või „tegemata”, aga ei ole teada nende mõõdetavat tulemust ega mõõdetavat eesmärki.

Miks on vaja anda eesmärkidele konkreetne rahaline või muu ressursi väärtus?

Selleks, et aru saada, millised tegevused annavad kõige suuremat mõju ning millised tööd vajavad tegelikult otsustavat ressursside — aja, energia ja raha — ümbersuunamist.
ENL-i eesmärgid on mahukad ja hõlmavad korraga palju valdkondi:
 • õiguste teostamist;
 • tasude kogumist ja jaotamist;
 • liikmete nõustamist;
 • töötingimuste kaitset;
 • seadusemuudatusi;
 • kommunikatsiooni;
 • rahvusvahelist koostööd;
 • digiarendusi;
 • AI regulatsiooni;
 • organisatsiooni sisemist haldust
jne.

Analüüsime olukorda.

Praeguse tegevuskava maht näitab väga selgelt, kui lai on ENL-i tööpõld. Enamiku eesmärkidega oli plaan jõuda sihile 2025. aastal, mõnega 2026. aasta alguses ja mõnega 2026. aasta üldkoosolekuks.
Hetkeseis on:
A) 46 kõrge prioriteediga eesmärki — neist töös 26, tehtud 2, tegemata 15;
B) 21 keskmise prioriteediga eesmärki — neist töös 9, tehtud 6, tegemata 5;
C) 3 madala prioriteediga eesmärki — neist töös 1, tehtud 1, tegemata 1.
Need arvud on juba iseenesest väga kõnekad. Kui kõrge prioriteediga eesmärke on 46, siis tekib paratamatult küsimus, kas kõik need eesmärgid saavad olla korraga kõrge prioriteediga?

Piiratud aja, energia ja raha tingimustes ei tähenda prioriteet lihtsalt seda, et asi on tähtis. Kõik ENL-i tegevused ongi tähtsad.
Prioriteet peab aitama teha valikuid, küsides: mis tuleb teha esimesena, mis annab suurima rahalise mõju, mille tegemata jätmine tekitab suurima rahalise kahju ja mida saab ajutiselt edasi lükata? Samuti tuleb küsida: kuhu kulub ebaproportsionaalselt palju aega ja raha olukorras, kus tulemus võib olla vähene?

Nende puudumine on risk ka juhatusele ja tegevmeeskonnale endale.
Ilma selgete tulemuse mõõdikute ja prioriteetideta jääb suur osa juhtimisest paratamatult inimeste töömälu, isikliku tunnetuse ja pideva reageerimise kanda.
See ei ole etteheide, vastupidi — see näitab, kui palju tööd ENL-is tehakse.
Aga just suure töömahu tõttu on oluline, et juhtimine ei toetuks ainult sellele, mida inimesed mäletavad, tajuvad või suudavad igapäevases tempos üleval hoida.
See suurendab ülekoormuse, killustumise ja strateegilise fookuse kadumise riski ning siit ei ole juba kaugel läbipõlemine.

Usume, et ka väga pühendunud meeskond ei saa pikaajaliselt toimida ainult suulise teadmise, üldise tunnetuse ja pideva reageerimisega.

Revisjoni hinnangul võiks pidada tegevuskava kõrgeima prioriteediga punktiks:
1.2 Esituste majandusliku väärtuse ja järeltasude analüüs.
Sellega tuleks esimeses järjekorras edasi liikuda, sest just see analüüs annaks ENL-ile teadmise, millisest sektorist võib potentsiaalselt tulla kõige rohkem raha ning kuhu tuleks sellest lähtuvalt suunata peamine aeg, energia ja ressurss — ning kuidas seda mõõta.
Kui küsida väga konkreetseid küsimusi, siis aitavad need juhtimist.

Näiteks:
• kui palju raha on võimalik mingist sektorist juurde koguda?
• milline on potentsiaalne järeltasu?
• mitu lepingut jõuab ENL-i analüüsiks?
• kui palju on suurenenud liikmete teadlikkus oma õigustest?
• mitu inimest on saanud konkreetset nõustamist?
• milline õiguslik või poliitiline otsus on ENL-i tegevuse tulemusel muutunud?
• milline tegevus annab liikmetele kõige otsesema majandusliku kasu?
• kuidas ja mitme inimeseni on jõudnud kommunikatsioon ning mis on selle mõju?

Need ei ole formaalsed küsimused. Need on küsimused, mis aitavad aru saada, kas ENL-i töö jõuab tegelikult liikmeni ja kas liidu piiratud ressurss on suunatud sinna, kus selle mõju on kõige suurem.

See on revisjoni hinnangul ENL-i järgmine loomulik arenguetapp.
2026. aasta mai alguses ei olnud tegevuskavas veel mõõdikuid, aga ka revisjoni eesmärk on ju tegevuste mõõtmine.
Seetõttu palus revisjon kohtumist esimehe ja tegevjuhiga, et saada arvandmeid, mõista tulemusi paremini ja vajadusel selgitada, miks näeme mõõdikute vajalikkust just ENL-i töö seisukohalt.

See kohtumine oli tulemusrikas — usume, et eesmärkide ja mõõdikute vajalikkusest saadi aru. Kaia Kadai tegi ka esimese versiooni tegevuskavast, kus tegevuste järel on välja toodud eesmärgid, nende rahaline väärtus ja väljaminekud, mis eesmärkide täitmiseks kulusid.
See on suur samm ENL-i järgmisesse arenguetappi.

Jah, see esimene versioon ei ole veel täiuslik. Mõõdikud, sihttasemed ja finantsandmed ei ole kõikides tegevustes ühtlaselt täidetud, aga see on samm õiges suunas. Revisjoni hinnangul võimaldab uus tegevusplaan teha juhtidel senisest täpsemaid otsuseid. Kui iga juhatuse koosoleku alguses vaadatakse tegevuskavale otsa ja nähakse, kuhu on tänaseks jõutud, tekib kogu meeskonnal ühine arusaam, mida on kuu aja jooksul tehtud ja milliste tulemustega.

Suureks abiks on see ka tulevasele revisjoni koosseisule ENL-i töö hindamisel. Selle põhjal saab revisjon anda tagasisidet kõigile liikmetele.

KUS ME SIIS IKKAGI KOKKUVÕTTEKS OLEME?

ENL on oma arengus täiesti loomulikus kohas. Ta on kasvamas, ta on muutumas.
Oluline on rõhutada: meie hinnangul on Reimo, Kaia, Aveli, juhatuse ja töögruppide valitud suund õige.

Järgmine ülesanne ei ole suunda muuta, vaid muuta see suund paremini mõõdetavaks, juhitavaks ja kõigile elluviijatele paremini arusaadavaks.

See, mida revisjon siin välja toob, ei ole märk sellest, et midagi oleks valesti. Vastupidi — see on märk sellest, et ENL on kasvanud loomulikult järgmisesse arenguetappi. Kui organisatsioon kasvab, peavad koos sellega muutuma ka tööriistad, millega teda juhitakse. Revisjoni hinnangul on selles arenguetapis vaja kaasata ENL-i töösse abilisi.

Väljavõte 2024. aasta revisjoni aruandest:
„Kõike ei pea ise oskama, seega soovitame vajadusel küsida julgelt abi.
Suunata eelarvest arengukava ja tegevuskava ning mõõdikute loomisesse raha — näiteks tellida appi oma ala praktikuid, kes igapäevaselt samalaadsega tegelevad, et plaani ja strateegiat luua. Kaasata teatud ENL-i juhatuse koosolekute igapäevaotsuste rahalise mõju hindamiseks inimesi, kellel on vajaminev finantskompetents. Võimalik, et ENL-il on vaja finantsjuhi abi? Tihti aitab mentor juhil või juhtidel õppida oma ala parimalt. Kokkuvõtvalt — õppida koos.”

Näitlejad ei ole majandusharidusega inimesed ja nad ei peagi seda olema. 
Samamoodi ei pea juhatus ega tegevmeeskond üksi kandma kogu finantsanalüüsi, mõjuanalüüsi ja strateegilise juhtimise raskust.
Mõtteviis küsida abi oma ala parimatelt on äärmiselt teretulnud!
Abi saab küsida oma ala ekspertidelt, mentoritelt, finantsnõustajatelt, juhtimiskonsultantidelt või inimestelt, kes tegelevad igapäevaselt mõõdikute, strateegia ja majandusliku mõju hindamisega. 
Revisjoni hinnangul ei oleks see nõrkuse, vaid küpsuse märk. 
Alustuseks tuleb küsida, kes meid võiks aidata?

Siin toob revisjon välja, et abi küsimisega on juba alustatud.
Väga hea näitena tegi mais professionaalne läbirääkija Jakob Saks näitlejatele koolituse töötingimuste läbirääkimise kohta. Juhatusele on see hädavajalik oskus kõigis praegu pooleliolevates läbirääkimistes. 
See on suurepärane näide koos õppimisest ja me julgustame kaasama selliseid eksperte kõigisse tegevustesse.

KES VEEL VÕIKS ENL-I AIDATA? 
AI KUI KONKURENTSIEELIS.

AI-st rääkides tuleb kõigepealt ausalt öelda, et see sõna on näitlejate jaoks väga vastuoluline ja laetud. Kas AI on hea või halb? AI ei ole kumbagi, see on neutraalne tööriist nagu haamer. Inimene on see, kes otsustab, kas ta kasutab seda relva või tööriistana.

Ühelt poolt tähendab AI reaalseid ohte: võimalikku hääle ja pildi kasutamist ilma loata või õiglase tasuta ja uusi õiguslikke ning majanduslikke olukordi. ENL tegeleb nende ohtudega juba praegu tõsiselt ning see töö on aja-, raha- ja ressursimahukas.

Samas võib AI olla ka töövahend, mille abil osa sellest ressursist tagasi teenida — mitte näitlejate arvelt, vaid näitlejate kaitseks ja ENL-i juhtimise tugevdamiseks.
AI ei asenda juhatust, tegevmeeskonda ega inimlikku otsustamist, kuid võib aidata tegevustes, kus endal ei ole piisavalt kompetentsi.

Praktiliselt võiks AI aidata ENL-il:
• grupeerida tegevuskava eesmärke;
• pakkuda mõõdikuid ja sihttasemeid;
• töödelda suurt hulka infot mõõdikuteks;
• luua järeltasude ja õiguste kogumise stsenaariume ja võrrelda neid teiste Euroopa riikide süsteemidega;
• aidata läbirääkimistel;
• analüüsida liikmete pöördumiste korduvaid teemasid ning tuua lepingutest välja riskikohti;
• koostada juhatuse koosolekuteks lühikesi otsustusmaterjale;
• teha keerulisest strateegilisest või juriidilisest infost liikmetele arusaadavaid kokkuvõtteid;
• aidata luua tõhusat kommunikatsiooni ning selle tulemusi hinnata.
Pikemalt võib seda lugeda ettepanekute osast.

Nii ei oleks AI ENL-i jaoks ainult risk, mille eest tuleb end kaitsta. See võiks olla ka tööriist, mille abil saab liikmeid paremini kaitsta, ressursse targemalt kasutada ja juhtimist täpsemaks muuta — eelkõige leida abi selles, mida ise ei oska.

1. Muuta Tegevuskava igapäevaseks juhtimisvahendiks
Revisjon teeb ettepaneku käsitleda tegevuskava mitte ainult eesmärkide loeteluna, vaid juhatuse ja tegevmeeskonna igapäevase juhtimisvahendina. Tegevuskava võiks olla dokument, millele vaadatakse otsa iga juhatuse koosoleku alguses, et näha, kuhu on jõutud, mis on pooleli ja milliste tulemustega tegevused liiguvad.

· Siduda tegevused, eesmärgid ja prioriteedid mõõdetavate tulemustega
Revisjon teeb ettepaneku lisada tegevuskava eesmärkidele selged mõõdikud. Iga olulisema tegevuse juures võiks olla nähtav, mis on eesmärk, milline on mõõdetav tulemus, milline on rahaline või muu ressursiline väärtus ning milline on tegevuse mõju.

· Täpsustada prioriteetide süsteemi
Revisjon teeb ettepaneku vaadata üle kõrge, keskmise ja madala prioriteediga eesmärkide jaotus. Kui kõrge prioriteediga eesmärke on väga palju, kaotab prioriteet oma praktilise tähenduse. Prioriteet peaks aitama otsustada, mida tehakse esimesena, mis annab suurima mõju ja mida saab vajadusel edasi lükata.

· Seada kõrgeimaks prioriteediks esituste majandusliku väärtuse ja järeltasude analüüs
Revisjon teeb ettepaneku kaaluda tegevuskava kõrgeima prioriteedina punkti 1.2: esituste majandusliku väärtuse ja järeltasude analüüsi. See analüüs annaks ENL-ile teadmise, millisest sektorist võib potentsiaalselt tulla kõige rohkem raha ning kuhu tuleks suunata peamine aeg, energia ja ressurss.

· Hinnata ENL-i tegevuste rahalist ja ressursilist mõju
Revisjon teeb ettepaneku hinnata tegevuste puhul senisest selgemalt nende rahalist mõju, võimalikku lisatulu, kulu, ajakulu ja ressursivajadust. See aitaks mõista, millised tegevused annavad liikmetele kõige otsesema majandusliku kasu ja millised tööliinid vajavad ressursside ümberjaotamist.

· Lisada tegevuskavasse konkreetsemad andmed ja küsimused
Revisjon teeb ettepaneku kasutada tegevuskava hindamisel konkreetseid küsimusi, näiteks:
• kui palju raha on võimalik mingist sektorist juurde koguda?
• milline on potentsiaalne järeltasu?
• mitu lepingut jõuab ENL-i analüüsiks?
• kui palju on suurenenud liikmete teadlikkus oma õigustest?
• mitu inimest on saanud konkreetset nõustamist?
• milline õiguslik või poliitiline otsus on ENL-i tegevuse tulemusel muutunud?
• milline tegevus annab liikmetele kõige otsesema majandusliku kasu?
• kuidas ja mitme inimeseni on jõudnud kommunikatsioon ning mis on selle mõju?

2. Kaasata väliseid eksperte ja abilisi
Revisjon teeb ettepaneku jätkata ja laiendada välise abi kaasamist. ENL ei pea kõike ise oskama. Vajadusel võiks kaasata eksperte, mentoreid, finantsnõustajaid, juhtimiskonsultante, läbirääkimiste spetsialiste ja inimesi, kes tegelevad igapäevaselt mõõdikute, strateegia ja mõju hindamisega.

·  Kaasata ENL-i töösse finantsjuht või finantskompetents
Revisjon teeb ettepaneku kaasata ENL-i järgmises arenguetapis finantsjuht või muu finantskompetentsiga inimene, kes aitaks hinnata tegevuste rahalist mõju, eelarvelisi valikuid, majanduslikku potentsiaali ja ressursikasutust.

· Finantsi kasutamine
Vabanenud jaotamata tasud, Võlakirjad ära kasutada välise abi sisseostmiseks, juhtkonna arenguks, koolitusteks. 


3. Kasutada AI-d juhtimise ja analüüsi toetava töövahendina
Revisjon teeb ettepaneku kaaluda AI kasutamist ENL-i töö toetamisel. AI ei asenda juhatust ega inimlikku otsustamist, aga vabastab aega seal, kus on vaja töödelda palju infot, leida korduvaid mustreid, pakkuda mõõdikuid, koostada kokkuvõtteid või valmistada ette otsustusmaterjale.

· Mida AI ise pakkus, kuidas see saab aidata ENL-i:

1. aidata prioriseerida tegevusi selle järgi, kus on suurim mõju liikmete õigustele ja sissetulekule;
2. jälgida, millised tegevuskava punktid on seotud kõige suurema rahalise mõjuga;
3. modelleerida, millisest sektorist võib tulla suurim täiendav tulu;
4. luua järeltasude ja õiguste kogumise stsenaariume;
5. pakkuda mõõdikuid ja sihttasemeid;
6. töödelda suurt hulka infot mõõdikuteks;
7. võrrelda arengukava, tegevuskava ja üldkoosoleku otsuseid ning tuua välja kattuvused, lüngad ja vastuolud;
8. grupeerida tegevuskava eesmärke;
9. koostada juhatuse koosolekuteks lühikesi otsustusmaterjale;
10. teha koosolekuprotokollidest tegevuspunktide ja vastutajate kokkuvõtteid;
11. jälgida, millised otsused on ellu viidud ja millised on jäänud pooleli;
12. tuua lepingutest välja riskikohti;
13. võrrelda lepinguid ENL-i soovituslike tingimustega;
14. märgata lepingutes puuduvaid tasu-, õiguste loovutamise, AI kasutamise või järeltasu klausleid;
15. aidata läbirääkimiste ettevalmistamisel;
16. koostada läbirääkimisteks argumentide, riskide ja võimalike vastuväidete kokkuvõtteid;
17. analüüsida liikmete pöördumiste korduvaid teemasid;
18. tuua välja, millised probleemid korduvad liikmete pöördumistes kõige sagedamini;
19. koostada liikmetele lihtsas keeles selgitusi nende õiguste, lepingute ja tasude kohta;
20. teha keerulisest strateegilisest või juriidilisest infost liikmetele arusaadavaid kokkuvõtteid;
21. aidata luua tõhusat kommunikatsiooni ning hinnata selle tulemusi;
22. analüüsida, millised infokirjad, postitused või teavitused jõuavad liikmeteni kõige paremini;
23. aidata koostada küsitlusi ja analüüsida nende vastuseid;
24. kaardistada liikmete koolitusvajadusi;
25. koostada koolituste, töötubade ja infopäevade teemasid liikmete korduvate vajaduste põhjal;
26. koostada aruannete ja liikmetele mõeldud kokkuvõtete esimesi versioone;
27. aidata võrrelda ENL-i tegevust teiste riikide sarnaste organisatsioonide praktikatega;
28. hoida korrastatuna teadmiste baasi: korduma kippuvad küsimused, lepingunäidised, õiguste selgitused, juhatuse otsused ja tegevuskava seisud.
29. jne…
 
AI kasutamise eesmärk ei oleks otsuste automatiseerimine. Eesmärk oleks vähendada sadu tunde halduskoormust, tuua välja mustreid, toetada otsustamist ja aidata ENL-il kasutada oma piiratud aega, raha ja inimeste energiat võimalikult mõjusalt.

4. Muuta juhatuse valimise põhimõttelist struktuuri
Revisjon teeb ettepaneku vaadata, kas ENL-i praegune juhtimis- ja töökorralduse struktuur toetab organisatsiooni uut arenguetappi. Vajadusel võiks kaaluda, milliseid vastutusi saab juhatuselt või tegevmeeskonnalt maha võtta, millised tööliinid tuleks selgemalt eraldada ja millist kompetentsi on juurde vaja.

5. Tähelepanek ärisaladuse kohta 

Eelmisel aastal tegi revisjon ettepaneku: 
“Järgmisele aastale mõeldes oleks hea alustada sellest, et enne üldkoosolekut oleks liikmeil võimalik lugeda järgneva aasta tegevuskava, mõelda see läbi, anda tagasisidet ning seejärel saab sellele üldkoosolekul anda oma heakskiidu.” 

Juhul, kui tegevukavas on tulevikus mõõdikud ja arvandmed, siis need sõnad võtame tagasi.  Andmed teevad sellest strateegilise (konfidensiaalse) dokumendi ja seda ei peaks saatma laiali liikmetele, vältimaks ohtu, et see ei satuks läbirääkimistel vastaspoolel istuvatele inimeste töölauale. 
Koosolekule võib saata ilma rahaliste andmeteta versiooni.


[bookmark: _9gg6fgopt7b3]1.3 TEEMAD 2025 ÜLDKOOSOLEKULT 

Revisjon vaatas juhatuse koosolekute protokollide põhjal üle, kas ja kuidas on 2025. aasta üldkoosolekul välja toodud teemade ja lubadustega edasi tegeletud.

Protokollidest on näha, et kõik olulisemad teemad on juhatuse töösse jõudnud. Kõige selgemalt on jälgitavad ERR-i kordustasude, reklaamitasude kalkulaatori, Eesti Keele Instituudi, erakopeerimise hüvitise, Filmiklastri ja koolitustega seotud tegevused. Nende teemade puhul on toimunud kohtumisi, moodustatud töögruppe, peetud läbirääkimisi ning kavandatud järgmisi samme.
Samas ei ole kõik lubadused veel lõpptulemuseni jõudnud. Näiteks ei ole valmis uut ERR-i lepingut, lõplikku erakopeerimise tasude jaotamise mudelit, Eesti Keele Instituudiga allkirjastatud kokkulepet ega terviklikku kommunikatsioonistrateegiat.

Allosas nimekiri lubadusest:
· ERR-i kordustasud. Plaanis on uue mudeli väljatöötamine ja ka uue lepingu sõlmimine ERR-iga. 
· Reklaamitasude uuendamine. Kalkulaator, et kodulehel oleks lihtne tasusid välja arvestada.

Kommentaar: Kodulehel 06.05.2026 siseuga on märge, et kuni kalkulaatori valmimiseni (arendaja poolt orienteeruvalt veebruari lõpp) saab eestisisese reklaami tasusid arvutada lisatud faili abil.

· Erialane töö tasustatud tööna ja sotsiaalsed garantiid. Vaja selgeks arutada Liidu siseselt – millist palgapoliitikat veab ENL. 

· Riiklikud kompensatsioonid ja lepingud.Erakopeerimise hüvitise osas loodame järgmisel aastal saada suuremat protsenti. 

Kommentaar: Reaalsuses saime vähem ca 11% (12 576€).

· Erakopeerimise hüvitis. Plaanis on välja töötada uus tasude jaotamise mudel, võttes arvesse seda mida päriselt näidatakse ja salvestatakse.

· Eesti Keele Instituut. Meie eesmärk on jõuda kollektiivlepinguni Eesti Keele Instituudi, Eesti riigi ja audiovaldkonna erinevate tootjatega. 

· Liidu juhtimine ja liikmemaks. Plaanis on Liidu juhtimine ümber stuktureerida. Plaan on juhatuse liikmed samuti välja koolitada, et nad oskaks esimeses ringis liikmeid aidata.

· Koostöö – reklaam ja casting. Eellepingute sõlmimine kui näitleja on kinnitatud rollile.

· Vaja on koostada täpsem kommunikatsioonistrateegia.

· Koolituste programm. Plaanis on augusti lõpuks valmis saada ka uus koolituste programm.




[bookmark: _sdb8yvw36r68]1.4 PÕHIKIRJA MUUDATUSED.

Kas 2025. a. Üldkoosolekul otustatud muudatused on ellu viidud?
· Lisada noorliikme staatus. Noorliikme vastuvõtmise korra ja liikmemaksu kehtestab juhatus. Noorliikme staatus kehtib kuni isikul on õigus astuda täisliikmeks (so eksmatrikuleerimiseni).  TEHTUD

· Kaotada volikogu. Volikogu eesmärk oli Liidu töö korraldamine üldkoosolekute vahelisel ajal, kus üldkoosolekuid korraldati kord 3 aasta jooksul. Praegu kutsutakse üldkoosolek kokku kord aastas, üldkoosolek annab otse ülesandeid juhatusele. VAJAB TEHNILIST PARANDUST. Põhikirja punktis 7.2 on veel volikogu sõnana sisse jäänud.

· Kaotada juhatuse asendusliige. Asendusliikmel ei teki õigusi ja kohustusi, sh ta ei ole hääleõiguslik. Muudatus ei tähenda, et teatril või vabakutselistel ei oleks võimalik saata asendaja juhatuse koosolekutest osa võtma. Juhatus on otsustusvõimeline ka juhul, kui mõni juhatuse liikmetest omal soovil tagasi astub.  TEHTUD

· Variant A: kaotame mõiste „osakond“. Juhatus peab üldkoosoleku kokku kutsuma, kui seda nõuab kirjalikult ja põhjust ära näidates vähemalt 1/10 mittetulundusühingu liikmetest. Lisaks on see õigus antud revisjonile. Variant B: asume kirjeldama, kes moodustavad osakonna.  TEHTUD
· Kaotame mõiste „esindusnorm“. Põhikirja järgi on üldkoosolek otsustusvõimeline, kui koosolekust võtavad osa üle poole Liidu hääleõiguslikest liikmetest, sh volitatud hääled. Üks tegevliige võib üldkoosolekul esindada kuni 30 tegevliiget.  TEHTUD

· Võimalus viia üldkoosolek läbi ilma füüsilist koosolekut kokku kutsumata. Liikmetel on õigus vastu võtta otsuseid üldkoosolekut kokku kutsumata. Juhatus saadab otsuse eelnõu kirjalikku taasesitamist võimaldavas vormis kõigile liikmetele, määrates tähtaja, mille jooksul liige peab esitama selle kohta oma seisukoha kirjalikku taasesitamist võimaldavas vormis. Liikmetele seisukoha andmiseks antav tähtaeg peab olema vähemalt seitse päeva. Üldkoosolek on otsustusvõimeline, kui koosolekust võtavad osa üle poole Liidu hääleõiguslikest liikmetest. Üldkoosolek teeb oma otsused lihthäälteenamusega.  TEHTUD

· Tegevuse lõpetamise sätete viimine kooskõlla mittetulundusühingute seadusega. Mittetulundusühingu lõpetamise otsustab üldkoosolek. Tegevust saab peatada ainult FIE. Otsus on vastu võetud, kui selle poolt on hääletanud üle 2/3 üldkoosolekul osalenud või esindatud liikmetest ja põhikirjaga ei ole ette nähtud suurema häälteenamuse nõuet. Kuni vara jaotamiseni võib üldkoosolek alati teha otsuse tegevuse jätkamiseks. TEHTUD


[bookmark: _hdc732sujppj]2. JUHATUS + KOMMUNIKATSIOON

2025. aasta jooksul toimus liidu kodulehel avaldatud protokollide järgi kokku 15 juhatuse koosolekut. Lisaks toimusid erakorralised kohtumised, töögruppide koosolekud, välisesindamised ning esimehe ja tegevjuhi kohtumised erinevate partneritega. Nende tegevuste kohta revisjon eraldi aru ei küsinud.
Revisjon soovib tunnustada juhatuse esimeest selle eest, et ta hoiab koos liidu tervikpilti ja veab edasi paljusid olulisi teemasid. Samuti väärivad tunnustust tegevmeeskonna töötajad, kes suudavad väikese koosseisuga hallata väga suurt töömahtu. Eriti hästi on tööle hakanud erinevad töögrupid, mis võimaldavad liikmetel konkreetsete teemadega sisuliselt tegeleda.
Samas on paljude tööliinide eestvedajaks jätkuvalt juhatuse esimees. See aitab küll hoida tegevused ühises suunas, kuid tähendab ka seda, et suur osa vastutusest ja teadmistest koondub ühe inimese kanda. Praegune töökorraldus toimib, kuid pikaajaliselt võib see suurendada ülekoormuse, võtmeisikust sõltuvuse ja läbipõlemise riski. Seetõttu peab töö tulemuslikkuse kõrval pöörama tähelepanu ka sellele, kuidas vastutust paremini jagada ning hoida nii esimehe, juhatuse liikmete kui ka töötajate töövõimet.

Protokollide analüüs näitab, et ENL-i töögruppide põhiteemad jõuavad juhatuse koosolekutele regulaarselt. Kõige sagedamini käsitletakse litsentsitasusid, tehisaru ja esitajaõigusi, EETEAL-i lepingut, stipendiume, vabakutseliste olukorda ning välissuhtlust. Samas ei ole enamiku valdkondade puhul protokollidest selgelt näha, milline osa tööst tehti vastavas töögrupis, millal töögrupp kohtus, kes tegevust juhtis ja millise tulemuseni jõuti. Revisjon soovitab seetõttu lisada juhatuse protokollidesse töögruppide lühikesed ja ühtse vormiga ülevaated: eesmärk, tehtud tegevused, saavutatud tulemus, takistused, järgmine samm ning juhatuselt oodatav otsus. Selline korraldus muudaks töögruppide panuse nähtavamaks ning võimaldaks paremini hinnata vastutuse ja töökoormuse tegelikku jagunemist.
[bookmark: _j6u4nrykw9cp]
2.1 Juhatus täna ja võimalik arengusuund
Esimees on välja toonud soovi juhatuse töökorraldust ümber kujundada, kuid selget uut mudelit ei ole veel lõplikult välja töötatud. Praegu on juhatus moodustatud suuresti ajalooliselt kujunenud põhimõttel, mille järgi kuuluvad sinna erinevate teatrite ja vabakutseliste esindajad. Vabakutseliste esindajate arvu suurendati 2025. aastal.
Juhatuse kui ka revisjoni hinnangul on hästi tööle läinud peamiselt juhatuse liikmetest koosnevad töögrupid, millega saavad liituda ka teised teemast huvitatud ENL-i liikmed.

Töögrupid on moodustatud ENL-i peamiste sisuliste valdkondade käsitlemiseks. Need tegelevad muu hulgas litsentsitasude, ERR-i kordustasude, vabakutseliste probleemide, töö- ja palgapoliitika, kommunikatsiooni, rahvusvahelise koostöö, tehisaru, koolituste, reklaami ja filmivaldkonnaga. Need teemad puudutavad liikmeskonda tervikuna ega ole seotud ainult ühe teatri või töökohaga. Enamikes nendes töögruppide teemades oleme kõik vabakutselised.
Kaheteistkümne vaadeldud juhatuse koosoleku põhjal jõuavad töögruppidega seotud teemad juhatuse arutellu regulaarselt. Litsentsitasusid käsitleti kõigil vaadeldud koosolekutel, tehisaru ja audioraamatute ning teatrite ja EETEAL-i valdkonda üheteistkümnel ja vabakutseliste küsimusi kümnel koosolekul.
Protokollidest puuduvad aga enamasti selgelt eristatav töögruppide endi tegevus. Sageli ei selgu, millal töögrupp kohtus, kes kohtumisel osales, milliseid ettepanekuid tehti, millised takistused tekkisid ja millise tulemuseni jõuti. Suur osa teabest jõuab protokollidesse esimehe ülevaate kaudu. Seetõttu ei ole alati võimalik hinnata, milline osa tegevusest toimus töögrupis ning milline osa oli esimehe, tegevmeeskonna või kogu juhatuse tehtud töö.
See ei tähenda, et töögrupid ei tegutseks. Protokollidest on näha mitmeid kohtumisi ja konkreetseid tulemusi, eriti koolituste, EETEAL-i lepingu, vabakutseliste ning stipendiumide valdkonnas. Puudus seisneb eelkõige selles, et töögruppide tegevust ei kajastata ühtse ja regulaarselt jälgitava ülevaatena. See raskendab nii juhatuse, revisjoni kui ka liikmete võimalust hinnata töö edenemist, vastutuse jagunemist ja lisavahendite vajadust.
Revisjon soovitab, et iga töögrupi eest vastutav juhatuse liige annaks juhatusele regulaarselt lühikese ülevaate. Selles võiks olla kirjas töögrupi eesmärk, toimunud tegevused, saavutatud tulemus, tekkinud takistused, järgmine samm ja juhatuselt oodatav otsus. Tegemist ei peaks olema mahuka lisaaruandega, vaid lühikese ühtses vormis kokkuvõttega, mis kajastatakse protokollis või lisatakse selle juurde.
Praegu osaleb juhatuse esimees 13 töögrupis 16-st ning paljusid tööliine kajastatakse protokollides just tema ülevaadete kaudu. See aitab esimehel hoida organisatsiooni tervikpilti ja siduda erinevaid teemasid, kuid näitab samal ajal, et väga palju teadmist, kontakte ja eestvedamist on koondunud ühe inimese kanda.
Revisjon ei käsitle seda etteheitena esimehe või juhatuse senisele tööle, vaid organisatsiooni riskina. Kui mitu olulist tööliini sõltuvad ühe inimese teadmistest ja eestvedamisest, muutub organisatsioon haavatavaks. Esimehe ülekoormuse, pikema eemaloleku või lahkumise korral võivad tegevused aeglustuda ning osa teadmistest kaduda. Pikaajaliselt suureneb võtmeisikust sõltuvuse ja läbipõlemise risk.
Töögruppides osaleb lisaks 17 juhatuse liikmele vähemalt 15 inimest, kes juhatusse ei kuulu. See näitab, et ENL-is on olemas laiem ring liikmeid, kes soovivad ja suudavad konkreetsetesse teemadesse panustada. Seda valmisolekut võiks senisest teadlikumalt kasutada ka töögruppide juhtimisel ja vastutuse jagamisel.
Revisjon teeb ettepaneku kaaluda juhatuse moodustamise põhimõtte muutmist. Juhatuse liikmeid võiks tulevikus valida senisest enam ENL-i peamiste töövaldkondade ja töögruppide eestvedajatena. Näiteks võiks juhatuses olla kindel vastutaja litsentsitasude, vabakutseliste küsimuste, töö- ja palgapoliitika, kommunikatsiooni, tehisaru, noortetöö ning teiste strateegiliste valdkondade eest.
Iga valdkonna eest vastutaks konkreetne juhatuse liige, kellel on selle teema vastu huvi, vajalikud teadmised ja valmisolek vastutust võtta. Tema ülesanne oleks juhtida või koordineerida vastavat töögruppi, kaasata teisi juhatuse ja liidu liikmeid ning anda juhatusele regulaarselt ülevaade eesmärkidest, tegevustest, takistustest ja tulemustest.
Valdkondliku vastutuse olemasolu ei tähendaks, et juhatuse liige vastutab ainult oma töögrupi eest. Kõik juhatuse liikmed osaleksid endiselt ENL-i olulisemate otsuste tegemisel ning vastutaksid ühiselt organisatsiooni tervikliku juhtimise eest.
Põhikiri sellist muudatust ei takista. Selles ei ole sätestatud, et juhatuses peab olema esindaja igast teatrist. Üldkoosolek saab seega valida juhatuse liikmeid ka nende pädevuse, huvi ja vastutusvaldkonna järgi.
Selline mudel aitaks jagada vastutust ühtlasemalt, suurendada juhatuse liikmete sisulist rolli, muuta töögruppide tegevuse paremini jälgitavaks ning siduda juhatuse koosseisu selgemalt ENL-i arengukava ja tegevusplaaniga. Samuti annaks see hingamisruumi esimehele ning kujundaks juhatusest senisest selgemalt ENL-i strateegilisi töövaldkondi juhtiva organi.

[bookmark: _s8yfefrm7asc]2.2 Kommunikatsioon ja kuukirjad 

ENL-i kommunikatsioonidokument annab hea ülevaate sellest, milliseid kuukirju, koolitusi ja sündmusi kavandati 2025/2026. aasta jooksul. Selle tugevus on kuude kaupa koostatud kalender, kuhu on koondatud uudiskirjad ning olulised teemad, näiteks tehisaru, vaimne tervis, casting, ettevõtlus ja noorliikmete kaasamine.
Revisjoni hinnangul ei ole see dokument siiski veel terviklik kommunikatsiooniplaan. Praegu on see pigem kalender ja ideede nimekiri. See näitab, mida ja millal võiks teha. Täielik kommunikatsiooniplaan peaks lisaks näitama, miks midagi tehakse, kellele sõnum on mõeldud, mida soovitakse öelda ning mille järgi hinnatakse kuidas kommunikatsioon töötas. Ehk siis jällegi mõõdikud.
Seetõttu soovitab revisjon lisada iga kommunikatsioonitegevuse juurde konkreetse eesmärgi, sihtrühma, põhisõnumi, kanali, vastutaja ja mõõdiku. Näiteks võiks mõõta võrdlustena, et mitu inimest uudiskirja avas, mitu liiget koolitusele registreerus või kas teavituse järel saadeti rohkem lepinguid ENL-ile kontrollimiseks.
Kuukirjade puhul on areng olnud positiivne. Vaadeldaval perioodil saadeti välja 13 kuu- ehk infokirja. Lisaks saadeti liikmetele mitmeid eraldi teavituskirju ENL-i tegevuste, juhiste ja juhatuse esimehe pöördumistega. Liikmetele info jagamine on muutunud regulaarsemaks ja sisukamaks. Kiitus! 

Võrdluses eelmise ja praeguse vaadeldava perioodiga. 
	
	Unikaalseid
	Avamisi

	2024
	435-456
	787-1048

	2025
	421-458
	679-1282



Soovitame jätkuvalt liikmetele koostada ka küsitlusi liikmete heaolu, vabakutseliste hakkama saamise ja usalduse teemal. 

[bookmark: _t8ttuz3jy0ye]2.3 Üldkoosoleku kokkukutsumine

Põhikirja punkti 5.5 järgi teatatakse juhatuse poolt korralise üldkoosoleku kokkukutsumisest Liidu liikmetele üldjuhul 45 päeva. Üldkoosoleku aeg juhatuse poolt lepiti juba kokku 2025. aasta 2. juulil ja kohe kaks päeva hiljem 4. juulil oli  vastava sisuline info ka infokirjas olemas. Üldkoosoleku ametlik kutse koos päevakavaga saadeti välja 17.04.2026. 

[bookmark: _zf689mlsw1bx]

[bookmark: _hkr8yn6jfa3w]3. DOKUMENDIHALDUS

Kaks aastat tagasi tegime põhjaliku vaatluse kõikidele andmebaasidele, kuhu talletatud kõik protokollid, lepingud, majandustegevuste dokumendid jne, siis ei pidanud jätkuvalt vajalikuks seda uuesti süvitsi läbi võtta. Selgust ja orienteerumist näitab see, et küsimise/päringu peale tulevad kiirelt vastused koos dokumentidega. 

3.1. Registrikanded

03.06.2026 seisuga on kodulehe andmete ja möödunud aasta üldkoosoleku otsuse järgi on äriregistris kõik korras. 

[bookmark: _jui66ean8zh]3.2 Liikmeskond ja liikmemaksud


04.06.2026 seisuga on: 

· kodulehe varjatud osas ehk “kõhus” on aktiivsete kui passiivsete (liikmeleping lõpetatud või isik on lahkunud) liikmete andmeid kokku 779 (aasta tagasi 759, (ülemöödunud aastal 739), kellest täna on kirjas aktiivsete liikmetena 605 (aasta tagasi 597, ülemöödunud aastal 580) ning nendest on üheteiskümnel allkirjastamata uus liikmeleping. Seega lepinguga liikmeid 594. 

04.06.2026 seisuga: 

· Ühel liikmel on kaks aastat liikmemaksu võlgnemist ja samuti kahe stipendiumi aruande võlg(puudub ka uus leping), ühel liikmel peetakse eelnev võlgnevus kinni erakopeerimise tasudest ning ühel liikmel on võlgnevus osaliselt. Liit on nendega kenasti suhtluses (v.a esimene väljatooduga, kes ei reageeri). Seis parem kui eelmisel aastal. 

· ENL kodulehe “kõhus” oleva päevikuvaate järgi on aruandevõlgnevusi kokku 7 ja liikmemaks tasumata kolmel 
[bookmark: _fd3g148294qb]4. MAJANDUSTEGEVUS JA ARUANDLUS

Revisjon toob positiivsena esile, et ENL-i pangakontodele ligipääsuks kasutatakse topeltaudentimist. Arvestades järjest sagedasemaid petuskeeme ja küberriske, aitab see vähendada ekslike või pahatahtlike maksete tegemise võimalust ning tugevdab organisatsiooni rahaliste vahendite kaitset.

Nii nagu revisjon soovitab juhatusel vajaduse korral kaasata väliseid teadmisi, lähtusime samast põhimõttest ka oma töös. 
Kuna revisjonikomisjoni liikmetel puudub põhjalik raamatupidamisalane ettevalmistus, siis kaasasime 2025. aasta majandusaasta aruande kontrollimiseks MTÜ-de raamatupidamise spetsialisti raamatupidaja Evelin Alasepa ettevõttest A. E. Contabile OÜ. Tänavune kontroll näitas, et spetsialisti kaasamine oli põhjendatud ja liidule vajalik. 

Kahjuks on majandusaasta aruande valmimise ja üldkoosoleku ajaaken olnud alati väike. Majandusaasta aruanne peab revisjonini jõudma minimaalselt 3 nädalat enne üldkoosolekut. Revisjon soovitab ka järgmistel revisjonikomisjonidel kasutada spetsialisti abi. 

Majandustegevuse ja aruandluse kontroll hõlmas pangasaldosid, nõudeid ja kohustusi, töötasude arvestust, maksukohustusi, eraldisi, põhivara, juhatuse liikmetele tehtud väljamakseid ning majandusaasta aruande vastavust raamatupidamise alusandmetele. Kontrolli eesmärk oli hinnata:  

Kas 2025. aasta majandusaasta aruandes esitatud andmed on kooskõlas raamatupidamise, lepingute, juhatuse ja üldkoosoleku otsuste ning muude alusdokumentidega?

Finantskontrolli käigus ilmnes majandusaasta aruandes mitmeid vigu, mis oleks teinud majandusaasta aruande kinnitamise üldkoosolekul võimatuks. 
Me ei saa lubada vigasete aruannete jõudmist äriregistrisse, mis võiksid omakorda Maksu- ja Tolliameti kontrolli käigus kahjustada ENL-i mainet avalikkuses. 
Küsimusi tekitasid muu hulgas ostjate nõuete saldo, detsembrikuu töötasude arvestus, Maksu- ja Tolliameti saldo, finantsvara väärtuse kajastamine ning tööjõukulude esitamine aruande eri osades ja eri summades. 
Tegevjuhi abiga sai raamatupidamises nende tekkimise põhjus kindlaks tehtud ja selgitused juurde antud. Parandused said päevaga  lahendatud. 
Revisjoni hinnangul toetavad raamatupidamistarkvara kavandatav vahetamine ja raamatupidamise sise-eeskirjade koostamine ENL-i finantsjuhtimise edasist korrastamist. 
Soovitus on ka jätta raamatupidamise süsteemne haldamine ühele inimesele.

Raamatupidamise läbipaistvus ja kontrollitavus on ENL-i puhul eriti oluline, sest organisatsioon haldab lisaks liikmemaksudele ja toetustele ka õiguste omajatele kuuluvaid tasusid. Kontrollitav süsteem kaitseb nii liikmete, õiguste omajate, töötajate kui ka juhatuse huve ning vähendab eksimuste, vaidluste ja võimaliku mainekahju riski.

[bookmark: _cjgno4vuu1mi]4.1. Saldode kontroll

Võrdlesime liidu pangakontode ja raamatupidamise pearaamatu vastavate finantskontode majandusaasta alg- ja lõppsaldosid.

Pearaamatu finantskonto “1020 Pangakonto LHV” 1.01.2025 algsaldo:
23 081,19 €
LHV pangakonto 1.01.2025 algsaldo:
23 081,19 €
Vahe: 0€

Pearaamatu finantskonto “1020 Pangakonto LHV” 31.12.2025 lõppsaldo:
24 643,02
LHV pangakonto 31.12.2025 lõppsaldo:
24 643.02
Vahe: 0 €

· 1020 Pangakonto LHV kogus 2025 aastal 660.67€ intresse (2024. aastal oli 551.01€).
· Tähtajalisele hoiusele on tehtud 01.04.2025 sissemakse 112 149.65€ 91 päevase tähtajaga kuni 01.07.2025, mis teenis intresse 652.03€ ja 04.11.24 tehtud 50000€ tähtajaline hoius 242 päeva tähtajaga kuni 01.07.2025 teenis intresse 1109.17€. 
· 2024. aastal märkis revisjoni loaga ENL kuusteist Eesti Vabariigi võlakirja alghinnaga 100€, kokku summas 1600€. Tänaseks on portfellis 1 640.48 €


Pearaamatu finantskonto “1021 Pangakonto SWED 10490” 1.01.2025 algsaldo:
1 649.64 €
Swedbank pangakonto EE282200221062110490 1.01.2025 algsaldo:
1 649.64 €
Vahe: 0 €

Pearaamatu finantskonto “1021 Pangakonto SWED 10490”  31.12.2025 lõppsaldo:
2 158,57€
Swedbank pangakonto EE282200221062110490 31.12.2025 lõppsaldo:
2 158.57 €
Vahe: 0 €

· Kordame 2024. a.  revisjoni välja toodud mõtet: “kuna finantskontolt “1021 Pangakonto SWED 10490” on näha, et laekumised on ainult liikmemaksud, siis haldamise mõistes ei tundu mõttekas kahte kontot ühes pangas pidada.”


Pearaamatu finantskonto “1022 Pangakonto SWED 10800” 1.01.2025 algsaldo:
212 406,40€
Swedbank pangakonto EE372200221005110800 1.01.2025 algsaldo:
212 406,40 €
Vahe: 0.00 €
Pearaamatu finantskonto “1022 Pangakonto SWED 10800”  31.12.2025 lõppsaldo:
212 283,25 €
Swedbank pangakonto EE372200221005110800 31.12.2025 lõppsaldo:
212 283.25 €
Vahe: 0.00 €

Pearaamatu finantskonto “1024 Pangakonto LHV KEO” 1.01.2025 algsaldo:
4 304.82 €
LHV KEO pangakonto EE657700771010432023 1.01.2025 algsaldo:
4 304.82 €
Vahe: 0.00 €

Pearaamatu finantskonto “1024 Pangakonto LHV KEO”  31.12.2025 lõppsaldo:
71 051.39 €	
LHV KEO pangakonto EE657700771010432023 31.12.2025 lõppsaldo:
71 051.39 €	 		 		
Konto väljavõte - LHV
Vahe: 0.00 €

· Tähtajalisele hoiusele on tehtud 18.12.24 sissemakse 112 149.65€ 182 päevase tähtajaga kuni 18.06.2025, mis teenis intresse 550.50€ 


[bookmark: _wt9izjm7x0xz]4.2. Juhatuse liikmetele väljamakstud tasud

Kontrollisime pisteliselt juhatuse liikmetele väljamakstud tasusid. Olid kooskõlas neile ettenähtud tasumääradega lähtuvalt juhatuse liikme protokollidest, kes on vastavalt koosolekutel osalenud. Samuti kontrollisime pisteliselt juhatusele määratud hüvitisi ja toetusi. Üks väljamakstud tasu vajas selgitust. Need on saadud võrdsetel alustel teiste liidu liikmetega ning vajadusel on esitatud kõik vastavad kuludokumendid.

[bookmark: _w29y3vt13yfu]4.3. Töötajate tasud

Kontrollisime, et kõik töötajatele väljamakstud tasud oleksid kooskõlas neile ettenähtud tasumääradega. Neile määratud hüvitised on tehtud vaid tööga seotud kulutuste katteks ning esitatud on kõik vastavad kuludokumendid.

Eraldi toome välja: 
· Aveli Kadastik on saanud täiendava lisatasu oktoobris 2025 palgafondina summas 2 750€. Põhjendus: KEO järeltasude arvestus ja väljamaksed.
· Teenusena esitatud arve ettevõttelt Terrakota OÜ (omanik Kaia-Liisa Kadai) summas 2 750€. Põhjendus: ERR kordustasude arvestus. 
· Täiendavad hüvitised dokumentide alusel töötajatele: Reimo Sagor summas 1 678.81€, Aveli Kadastik summas 221.73€, Kaia-Liisa Kadai summas 15€

[bookmark: _579y85kxqswk]4.4 Majandustehingute kontroll

Kontrollisime makseid, mis ületasid summa 1000€. Kõik on vastavalt dokumenteeritud ja ebakõlasid ei leitud. Teavituseks liikmetele tooksime välja Advokaaditeenused, mida on olnud 2025. aastal kokku summas 43 991.55€. Kõige suuremad summad on läinud erakopeerimis hüvitise (10 575€), AutÕS (10 564€) ja sünteeshääle kasutamine (9 992€) peale.

[bookmark: _1b32qsh030y3]4.5. Majandusaasta aruande ülevaatamine ja kinnitamine

Majandusaasta aruanne on revisjonikomisjoni poolt heaks kiidetud.
				

[bookmark: _tt7suhlcj27n]

[bookmark: _2wk10erfqbr5]5. KOKKUVÕTE

Kokkuvõttes jätab revisjoniaruanne pildi aktiivselt arenevast ja sisuliselt hästi juhitud organisatsioonist, mille tugevuseks on kasvav roll liikmete majanduslike huvide kaitsmisel, õiguste teostamisel ja tasude kogumisel. Samal ajal on ENL jõudnud arengufaasi, kus senine töökorraldus ja juhtimismudel vajavad professionaalsemaid juhtimisvahendeid: selgemaid prioriteete, mõõdetavaid eesmärke, paremat ressursijuhtimist ja vastutuse hajutamist. Positiivne on, et probleemid on revisjoni käigus välja toodud, neist on juhatusega räägitud ning esimesed sammud mõõdikute ja tegevuskava täpsustamise suunas on juba tehtud. Suurim arenguvajadus ei puuduta mitte organisatsiooni suunda, vaid selle suuna mõõdetavust, juhtitavust ja jätkusuutlikku töökorraldust.



AITÄH! 

Kordame: Hea liige, kes sa seda loed, palun anna revisjonile tagasisidet: milline analüüs oli hea et nende teemadega tulevikus jätkata, mis võiks aruandes tulevikus paremini olla ja/või mis küsimused jäid sul vastuseta. Saada see tagasiside silver@temufi.ee või erki@erkilaur.ee











[bookmark: _e2hv5hrpv3ni]Komisjoni tööprotsessi kirjeldus

Lähtuvalt MTÜ Juhatuse Kompetentsikeskuse poolt läbi viidud “MTÜ revisjoni” koolitusest, mille läbis revisjoni liige Silver Kaljula möödunud aastal, selgub, et revisjoni ulatusse kuulub: 		
			
· juhatuse liikmete volituste kehtivus 						
· mittetulundusühingute ja sihtasutuste registris olevate andmete õigsus
· juhatuse tegevuse kooskõla ühingu põhikirja ja üldkoosolekute otsustega
· juhatuse liikmete hoolsus- ja lojaalsuskohustuse järgimine 
· ühingu liikmete arvestuse pidamine
· üldkoosolekute kokkukutsumine ja läbiviimine
· asjaajamise ja dokumendihalduse korraldus
· ühingu õigussuhete dokumenteerimine ja sisu
· raamatupidamise korraldus
· majandusaasta aruanne

KEO nõuab juhatuselt ja järelevalvekomisjonilt: Juhatuse liige ja järelevalvefunktsiooni täitev isik peab üldkoosolekule igal aastal esitama eraldi aruande, mis sisaldab järgmist teavet: 
(i) kõik kollektiivse esindamise organisatsiooniga seotud huvid;
(ii) eelneva majandusaasta jooksul kollektiivse esindamise organisatsioonilt saadud mis tahes tasu, sealhulgas nii rahalised kui ka mitterahalised hüvitised; 
(iii) eelneva majandusaasta jooksul kollektiivse esindamise organisatsioonilt saadud summad õiguste omajana; 
(iv) avaldus tegeliku või võimaliku konflikti kohta isiklike ja kollektiivse esindamise organisatsiooni huvide vahel või kollektiivse esindamise organisatsiooni ees võetud kohustuste ja mis tahes muu füüsilise või juriidilise isiku ees võetud kohustuste vahel.

Revisjonikomisjon alustas vaatluste ja aruteludega käesoleva aruande kokkupanekuks mais 2026, mil sai kaardistatud vaadeldava perioodi revisjonipoolsed eesmärgid ning sellest vastava tegevusplaani koostamine. Eelkõige on komisjon tegelenud sisulise vaatlusega, finantskontrolli ostsime teenusena juurde. Revisjon on osalenud ka mõnel korral juhatuse koosolekul. Lisaks eelnevale jagas revisjon jooksvaid parandusettepanekuid tegevjuhi ja juhatuse esimehega.

EESMÄRGID

· Tegevuskava, arengukava, eelarve;
· Dokumentatsioon ja registrid: juhatus ja liikmeskond, majandustegevus ja aruandlus;
· Sisuline tagasiside ja ettepanekud.

TEGEVUSKAVA

·  Arengukava, tegevuskava ja eelarve
1. arengukava ülevaatamine 
2. tegevuskava ülevaatamine 
3. põhikirja ülevaatamine

· Juhatus + kommunikatsioon:
1. juhatuse töö
2. kommunikatsioon
3. üldkoosoleku kokkukutsumine 

· Dokumentatsioon ja registrid:
1. äriregistrite andmete õigsuse kontroll;
2. liikmeskond ja liikmemaksud

· Majandustegevus ja aruandlus:
1. majandusaasta aruande kontroll.


Revisjoniaruanne valmis 07.06.2026 ning kuulub ettekandmisele ja kinnitamisele ENL-i üldkoosolekul 08.06.2026.


